CELEX: 62011TN0614
Language: ro
Date: 2011-12-02 00:00:00
Title: Cauza T-614/11: Acțiune introdusă la 2 decembrie 2011 — Garner CAD Technic și alții/Comisia

11.2.2012   
            
            
               RO
            
            
               Jurnalul Oficial al Uniunii Europene
            
            
               C 39/16
            
         Acțiune introdusă la 2 decembrie 2011 — Garner CAD Technic și alții/Comisia
   (Cauza T-614/11)
   2012/C 39/33
   Limba de procedură: germana
   
      Părțile
   
   
      Reclamante: Garner CAD Technic GmbH (Weßling, Germania), GCT Design Organisation GmbH (Weßling), SG Aerospace GmbH (Weßling) (reprezentanți: R. Zehetmeier-Müller, M. Schweda, C. Wünschmann, F. Loose, I. Dörr și J. Eggers, avocați)
   
      Pârâtă: Comisia Europeană
   
      Concluziile
   
   Reclamantele solicită Tribunalului:
   
               —
            
            
               anularea Deciziei C(2011) 275 final a Comisiei Europene din 26 ianuarie 2011 în procedura privind ajutoarele de stat C 7/2010 (ex CP 250/2009 și NN 5/2010), puse în aplicare de Germania prin dispoziția privind reportarea fiscală a pierderilor din Legea privind impozitul pe profit „KStG, Sanierungsklausel”, notificată sub numărul C(2011) 275, (JO L 235, p. 26);
            
         
               —
            
            
               obligarea pârâtei la plata cheltuielilor de judecată.
            
         
      Motivele și principalele argumente
   
   În susținerea acțiunii, reclamantele invocă, în esență, următoarele motive:.
   
               1.
            
            
               Încălcarea articolului 107 alineatul (1) TFUE: dispoziția privind reportarea fiscală a pierderilor („Sanierungsklausel”) nu constituie ajutor de stat
               În acest context, reclamantele susțin între altele că dispoziția privind reportarea fiscală a pierderilor prevăzută la articolul 8c alineatul 1a din Legea germană privind impozitul pe profit („Körperschaftsteuergesetz”, denumită în continuare „KStG”) nu produce efectul selectiv pe care îl presupune articolul 107 alineatul (1) TFUE, întrucât aceasta nu favorizează anumite întreprinderi sau producerea anumitor bunuri. În continuare, reclamantele consideră că dispoziția privind reportarea fiscală a pierderilor nu reprezintă o excepție de la sistemul de referință, aplicabil în sistemul fiscal german, al reportării în principiu nelimitate a pierderilor și al compensării pierderilor între exerciții fiscale, ci contribuie la aplicarea acestui sistem de referință.
            
         
               2.
            
            
               Încălcarea articolului 107 alineatul (1) TFUE: inexistența selectivității în absența unei diferențieri între operatorii economici care, din perspectiva scopului urmărit, se găsesc într-o situație de fapt și de drept comparabilă
               În această privință, reclamantele susțin că fiecare întreprindere constituită sub forma juridică a unei societăți beneficiază de dispoziția privind reportarea fiscală a pierderilor în aceleași condiții și fără marjă de discreție. În opinia reclamantelor, dispoziția privind reportarea fiscală a pierderilor constituie o măsură generală de politică fiscală, care, pentru acest motiv, nu intră sub incidența interdicției ajutoarelor.
            
         
               3.
            
            
               Încălcarea articolului 107 alineatul (1) TFUE: justificarea dispoziției privind reportarea fiscală a pierderilor pe baza configurării interne a sistemului fiscal german
               În acest context, reclamantele susțin că și atunci când s-ar urma opinia Comisiei și s-ar prezuma caracterul selectiv al dispoziției privind reportarea fiscală a pierderilor, selectivitatea ar fi justificată în temeiul principiilor constituționale ale impozitării în funcție de capacitatea de plată, prevenirii supraimpozitării și proporționalității.
            
         
               4.
            
            
               Încălcarea articolului 107 alineatul (1) TFUE: reclamantelor nu li s-au acordat ajutoare prin intermediul resurselor de stat
               Reclamantele susțin că nu li s-au acordat ajutoare prin intermediul resurselor de stat. În această privință, reclamantele arată între altele că dispoziția privind reportarea fiscală a pierderilor nu ar conferi societății care a suferit pierderi niciun avantaj financiar nou, ci doar ar menține o situație financiară deja existentă, conform principiului reportării nelimitate a pierderilor, precum și principiului compensării pierderilor între exerciții financiare.
            
         
               5.
            
            
               Eroare vădită de apreciere pentru motivul luării în considerare insuficiente a reglementărilor fiscale germane
               În această privință, reclamantele susțin între altele că Comisia nu a luat în considerare dispozițiile fiscale germane aflate în discuție și că, în consecință, decizia atacată este afectată de erori grave.